เตรียมรับมือ! ฝนถล่มทั่วประเทศวันนี้!
กรมอุตุนิยมวิทยารายงานสภาพอากาศประเทศไทย คาดวันนี้ 7 ก.ย.59 ฝนถล่มทั่วประเทศ หลังร่องมรสุมมีกำลังแรงขึ้น
7 ก.ย. 2559

ผู้สื่อข่าวรายงานว่า เว็บไซต์กรมอุตุนิยมวิทยา รายงาน สภาพอากาศในวันที่ 6-12 กันยายน 2559 ว่าประเทศไทยจะมีฝนเพิ่มขึ้น กับมีฝนหนักบางแห่ง ส่วนวันที่ 8-9 กันยายน จะมีฝนลดลง และวันที่ 10-12 กันยายน ภาคเหนือและภาคตะวันออกเฉียงเหนือจะมีฝนเพิ่มขึ้นกับมีฝนหนักบางแห่ง สำหรับคลื่นลมบริเวณทะเลอันดามันจะมีกำลังแรงขึ้น โดยมีคลื่นสูงประมาณ 2 เมตร ตลอดช่วง
โดยในวันที่ 6-7 กันยายน ร่องมรสุมพาดผ่านภาคเหนือและภาคตะวันออกเฉียงเหนือ ประกอบกับมรสุมตะวันตกเฉียงใต้ที่พัดปกคลุมทะเลอันดามัน ภาคใต้และอ่าวไทยจะมีกำลังแรงขึ้น ทำให้บริเวณประเทศไทยจะมีฝนตกเพิ่มมากขึ้น ในช่วงวันที่ 8-9 กันยายน ร่องมรสุมจะมีกำลังอ่อน ทำให้ประเทศไทยจะมีฝนลดลง และในช่วงวันที่ 10-12 กันยายน ร่องมรสุมมีกำลังแรงขึ้นพาดผ่านภาคเหนือและภาคตะวันออกเฉียงเหนือตอนบน และมรสุมตะวันตกเฉียงใต้มีกำลังปานกลาง ทำให้จะมีฝนเพิ่มขึ้นกับมีฝนหนักบางแห่งในภาคเหนือและภาคตะวันออกเฉียงเหนือ